บอร์ดอนุมัติขายสลากออนไลน์6ตัว
พร้อมเสนอรัฐบาลหน้าทุบโต๊ะล็อกซเล่ย์ฯลุยปรับซอฟต์แวร์
21 ส.ค. 2554

พร้อมเสนอรัฐบาลหน้าทุบโต๊ะล็อกซเล่ย์ฯลุยปรับซอฟต์แวร์
บอร์ดสลาก สรุปขายสลากออนไลน์เลข 6 ตัว พร้อมเสนอรัฐบาลใหม่อนุมัติให้ขาย 
นายวันชัย สุระกุล ผู้อำนวยการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสำนักงานสลากกินแบ่งรัฐบาลที่มีนายสมชาย พูลสวัสดิ์ รองปลัดกระทรวงการคลังเป็นประธานมีมติเห็นชอบในหลักการให้ขายสลากการกุศลผ่านเครื่องจำหน่ายสลากอัตโนมัติ หรือสลากออนไลน์แบบ 6 ตัว ตามข้อเสนอของนายเกียรติ สิทธีอมร ประธานผู้แทนการค้าไทย ในฐานะประธานคณะกรรมการตรวจสอบและพิจารณาข้อเท็จจริง และกฎหมายที่เกี่ยวข้อง กรณีการจำหน่ายสลาก 2 และ 3 ตัวแบบออนไลน์ 
ทั้งนี้ คณะกรรมการสำนักงานสลากฯ ได้มอบหมายให้นายนครินทร์ เมฆไตรรัตน์ กรรมการสำนักงานสลากกินแบ่งรัฐบาล เป็นประธานคณะกรรมการชุดย่อยศึกษาเกี่ยวกับวิธีการจำหน่าย การจัดสรรเงินรางวัล ข้อกฎหมายและแนวทางปฏิบัติต่างๆ เพื่อเตรียมเสนอต่อรัฐบาลใหม่ได้พิจารณา หากรัฐบาลใหม่เห็นชอบแนวทางดังกล่าว 
“เราคาดว่าสำนักงานสลากสลากฯ และบริษัท ล็อกซเล่ย์ จีเทค เทคโนโลยี พร้อมที่จะออกจำหน่ายสลากออนไลน์ได้ทันทีภายในปี 2554 นี้ หากรัฐบาลใหม่อนุมัติ” นายวันชัย กล่าว
ด้านประธานคณะกรรมการสำนักงานสลากฯ กล่าวว่า ขณะนี้ทางบริษัท ล็อกซเล่ย์ จีเทคฯ แจ้งว่ามีความพร้อมในการปรับเปลี่ยนซอฟต์แวร์เพื่อรองรับการจำหน่ายสลากออนไลน์แบบเลข 6 ตัว โดยยืนยันว่า สามารถดำเนินการได้แน่นอน 
นายสมชาย กล่าวว่า ประเด็นที่ยังไม่ได้ข้อสรุปและต้องหารือเพิ่มเติมคือเรื่องของปริมาณสลากที่กำลังจะเข้าสู่ระบบ หลังจากที่มีการจำหน่ายสลากออนไลน์แล้ว เนื่องจากปัจจุบันสำนักงานสลากฯ ออกสลากอยู่แล้วงวดละ 68 ล้านฉบับ แบ่งเป็นสลากกินแบ่ง 50 ล้านฉบับ สลากการกุศลอีก 18 ล้านฉบับ หากมีการออกสลากออนไลน์อีกงวดละ 30 ล้านฉบับ ตามข้อเสนอของนายเกียรติ จะส่งผลให้ปริมาณสลากในแต่ละงวดจะมีมากถึง 98 ล้านฉบับ จึงเกรงว่าจะเป็นการมอมเมาประชาชนเกินไป 
นายชัยวัฒน์ ระวีแสงสูรย์ นายกสมาคมผู้ค้าสลากออนไลน์ไทยได้นำกลุ่มผู้ค้าสลากออนไลน์ในพื้นที่ จ.ลำปาง กว่า 60 คน ยื่นหนังสือขอความเป็นธรรมต่อสรรพากรพื้นที่ จ.ลำปาง กรณีกลุ่มผู้ค้าหวยออนไลน์ถูกเรียกเก็บภาษีย้อนหลังโดยสรรพากรพื้นที่มีหนังสือแจ้งให้มาเสียภาษีย้อนหลัง โดยกลุ่มผู้ค้าสลากบางรายถูกเรียกภาษีย้อนหลังมากถึง 2 แสนบาท จึงขอให้ผ่อนผันภาษีดังกล่าวไปก่อน
นายสุขสรรค์ เหลืองวันทา หัวหน้าทีมบริหารสรรพากร จ. ลำปาง กล่าวว่า ยินดีจะรับเรื่องเพื่อเสนอต่อผู้บังคับบัญชาเพื่อพิจารณาให้การช่วยเหลือ